ອົງດາໄລ ລາມະ ເລີ່ມສະເດັດ ປະພາດຢູໂຣບ ໃນວັນອາທິດນີ້
ອົງດາໄລ ລາມະ ຜູ້ນຳທາງດ້ານຈິດໃຈ ຂອງຊາວທິເລດ ຈະເລີ່ມອອກເດີນທາງ ເພື່ອສະເດັດປະພາດ 4 ປະເທດ ໃນຢູໂຣບ ໃນວັນອາທິດ ມື້ອື່ນນີ້.
ອົງດາໄລ ລາມະ ຜູ້ນຳທາງດ້ານຈິດໃຈຂອງຊາວທິເບດ ເລີ່ມການຢ້ຽມຢາມຢູໂຣບເປັນ ເວລາ 20 ວັນ ໃນວັນອາທິດມື້ອື່ນນີ້ ບ່ອນທີ່ພະອົງ ຈະຊົງໃຫ້ການເທດສະໜາສັ່ງສອນ ກ່ຽວກັບພຸດທະສາສະໜາ ແລະພົບປະກັບພວກນັກວິທະຍາສາດ ອົງດາໄລ ລາມະ ໄດ້ເດີນທາງ ໄປເຖິງນະຄອນຫຼວງນິວເດລີ ຂອງອິນເດຍ ໃນວັນສຸກ ວານນີ້ ບ່ອນທີ່ພະອົງຈະຊົງເດີນທາງຕໍ່ ເພື່ອໄປຢ້ຽມຢາມ 4 ປະເທດ ໂດຍເອີ້ນການ ຢ້ຽມຢາມນີ້ວ່າ ເປັນການຢ້ຽມຢາມ ເພື່ອການສຶກສາ ອົງດາໄລ ລາມະ ຜູ້ນຳທາງດ້ານ ຈິດໃຈກ່າວວ່າ ພະອົງແມ່ນມີຄວາມປື້ມປິຕິດີໃຈ ໂດຍສະເພາະແລ້ວໃນການທີ່ຈະໄດ້ ມີໂອກາດພົບປະກັບພວກນັກວິທະຍາສາດທີ່ນະຄອນ Frankfurt ປະເທດເຢຍຣະມັນ ອົງດາໄລ ລາມະ ກ່າວຕໍ່ອົງການຂ່າວຣອຍເຕີ້ວ່າ “ອາດຕະມາ ມີຄວາມຕື່ນເຕັ້ນດີໃຈ ກ່ຽວກັບການພົບປະ ທີ່ນະຄອນ Frankfurt ອາດຕະມາຈະໄດ້ພົບປະ ກັບພວກນັກ ວິທະຍາສາດ ແລະຢູ່ທີ່ນັ້ນ ກໍເປັນໂອກາດ ທີ່ຈະໄດ້ລະນຶກເຖິງ ມື້ລາງ ທ່ານ Von Weizsacker ” ທ່ານ Carl Von Weizsacker ເປັນອາຈານສອນດ້ານ quantum ຟີຊິກໃຫ້ແກ່ອົງດາໄລ ລາມະ ຜູ້ທີ່ຊົງສະແດງຄວາມສົນພະໄທກ່ຽວກັບວິທະຍາສາດ ສະໄໝໃໝ່ ມາເປັນເວລາດົນນານແລ້ວນັ້ນ ກ່ອນອື່ນໝົດ ອົງດາໄລ ລາມາ ຈະສະເດັດໄປຍັງປະເທດອັງກິດ ບ່ອນທີ່ພະອົງຈະ ຊົງໃຫ້ໂອວາດກ່ຽວກັບຄວາມເມດຕາສົງສານ ຈາກນັ້ນພະອົງກໍຈະຊົງເດີນທາງຕໍ່ ໄປຍັງນະຄອນ Frankfurt ເພື່ອເຂົ້າຮ່ວມກອງປະຊຸມ ວ່າດ້ວຍທາງຄົບ ລະຫວ່າງ ຄຳສັ່ງສອນ ຂອງສາສະໜາພຸດ ແລະວິທະຍາສາດ ສະໄໝໃໝ່ ໃນຂະນະຢູ່ທີ່ນະ ຄອນ Frankfurt ນັ້ນ ອົງດາໄລ ລາມະກໍຈະຊົງໃຫ້ໂອວາດກ່ຽວກັບເລື່ອງສິນທຳ ນອກນັ້ນ ຜູ້ນຳທາງດ້ານຈິດໃຈຂອງຊາວທິເບດ ຍັງຈະໄດ້ເຂົ້າຮ່ວມກອງປະຊຸມສຳ ມະນາ ກ່ຽວກັບວິທະຍາສາດ ໃນຂະນະທີ່ບ່ອນຢຸດແວ່ ແຫ່ງຕໍ່ໄປ ຂອງພະອົງກໍຈະ ແມ່ນປະເທດອີຕາລີ ພະອົງຈະຊົງມ້ວນທ້າຍການຢ້ຽມຢາມຢູໂຣບທີ່ລັດເວຍ